KORRALDUS

Suure-Jaani								3. detsember 2024 nr 812

Eratee avalikuks kasutamiseks sundvalduse seadmine

Põhja-Sakala Vallavalitsus (edaspidi vallavalitsus) on algatanud Vastemõisa külas Töökoja tee nr 8700169 (edaspidi Töökoja tee) Kaasiku tee 5 eramaal asuva teelõigu avalikku kasutusse määramiseks sundvalduse seadmise menetluse.
Põhja-Sakala Vallavolikogu 24.03.2022 otsusega nr 42 kehtestatud Põhja-Sakala valla üldplaneeringu kohaselt on Töökoja tee avaliku kasutusega tee. Tee on ühenduseks Vastemõisa külas riigiteega 24124 Viljandi–Suure-Jaani tee ja Põhja-Sakala valla Vastemõisa külas kohaliku 8700001 Vastemõisa–Vaiassaare teega.

Töökoja tee avalikku kasutusse vormistatav teelõik algab riigitee 24124 Viljandi–Suure-Jaani tee (katastritunnus 87001:002:0177) piirilt ja lõpeb valla omandis oleva Vastemõisa–Vaiassaare tee katastriüksuse (87001:001:0133) piiril. Kaasiku tee 5 kinnistul asub Töökoja tee kirdenurgas ca 11m² ja loodenurgas ca 84 m² suurune osa teemaast.

Eratee avalikuks kasutamiseks määramisega on tee seisundinõuete tagamise kohustus edaspidi vallavalitsuse kohustus ning vastavad tööd planeeritakse Põhja-Sakala valla teehoiukava kohaselt.

Vallavalitsus on seisukohal, et Töökoja tee kasutamiseks on olemas piisavalt suur avalik huvi. Antud teelõigu avalikku kasutusse vormistamisel kujuneks piirkonnas loogiline ja otstarbekas avalike teede võrgustik.

Eratee avalikuks kasutuseks määramine võib toimuda kokkuleppel teealuse maa kinnisasja omanikuga, kusjuures sõlmitakse notariaalne piiratud asjaõiguse leping, mille kohta kantakse kinnistusraamatusse märge, mis kehtib kinnisasja igakordse omaniku suhtes või sundvalduse seadmise teel, mis on haldusaktiga seatav avalik-õiguslik kitsendus, mille kohta märget kinnistusraamatusse ei kanta, kuid mis kehtib samuti kinnisasja igakordse omaniku suhtes.
Vallavalitsus on asjaosalistele selgitanud, et sundvalduse seadmisega tee avalikuks kasutamiseks määramine ei ole kinnistu omanikule rohkem koormav, kui piiratud asjaõiguse (notariaalse) lepinguga seatud avalik kasutus. 
Praegusel juhul on vallavalitsus teinud ettepaneku määrata tee avalikuks kasutamiseks sundvalduse seadmisega, kuna sundvalduse seadmisel saab määrata tee avalikuks teeks lihtsamini täiendavaid kulutusi kandmata.
Kinnisasja avalikes huvides omandamise seaduse (edaspidi KAHOS) § 39 lg 5 kohaselt makstakse kinnisasja omanikule sundvalduse seadmise korral sundvalduse tasu, kui ei lepita kokku teisiti.

Vallavalitsus on teinud ettepaneku sundvalduse tasu mitte maksta, kuna sundvalduse tasud 
oleksid väikesed ja mõistlikum oleks see raha investeerida tee säilimiseks ja parendamiseks. Eratee avalikuks kasutamiseks määramisega lähevad maaomanikult kohaliku omavalitsuse üksusele üle kõik teeomaniku kohustused, õigused ja vastutus. 

Ehitusseadustiku § 94 lõike 1 kohaselt määrab eratee avalikuks kasutamiseks riik või eratee asukoha kohalik omavalitsus, sama paragrahvi lõige 2 sätestab eratee avalikes huvides omandamise või erateele sundvalduse seadmise otsustab riik või eratee asukoha kohaliku omavalitsuse üksus kinnisasja avalikes huvides omandamise seaduses (edaspidi KAHOS) sätestatud korras. Eratee avalikku kasutamiseks määramiseks seatakse sundvaldus kinnisasja teealusele osale, mitte kinnisasjale tervikuna.

Teehoiu tagamiseks on sundvalduse alaks koos teekaitsevööndiga arvestatud Töökoja tee kirdenurgas ca 11m² ja loodenurgas ca 84 m² suurune osa teemaast, mille eest maamaksuseaduse (§ 4 lg 1 p 7) kohaselt maamaksu ei määrata. Sundvalduse ala määramisel on arvestatud katastripidaja kehtestatud sundvalduse esitamise tingimuste kohase ruumiandmete täpsusega ning sel hetkel kehtivate katastriüksuse piiridega.

KAHOS § 39 lõige 3 sätestab, et sundvalduse seadja teavitab kinnisasja omanikku sundvalduse seadmise menetlusest ning sama paragrahvi lõige 4 sätestab, et kinnisasja omanikul on õigus nelja nädala jooksul nimetatud teate kättesaamisest arvates esitada sundvalduse seadjale oma arvamus.
Korraldusega seatakse sundvaldus Kaasiku tee 5 kinnisasjale (katastritunnus 87001:002:0146), mille omanikele on Põhja-Sakala Vallavalitsus on saatnud teate sundvalduse seadmise menetluse algatamise kohta (reg. 14.11.2024 nr 4-2/32-116):

Tähtajaks esitasid kinnisasja omanikud oma arvamused: (reg. 25.11.2024 nr 4-2/32-126);

Aluseks võttes eeltoodut, kinnisasja avalikes huvides omandamise seaduse § 39 lõiget 1, ehitusseadustiku § 94 lõiget 2, Põhja-Sakala Vallavolikogu 26.05.2022. a määruse nr 21 ,,Kinnisasja avalikes huvides omandamise seaduses sätestatud ülesannete volitamine“ § 1 ning Põhja-Sakala Vallavolikogu 21.12.2023. a määruse nr 59 ,, Põhja-Sakala valla kohalike teede kord“ § 18,

1. Seada sundvaldus Põhja-Sakala valla kasuks Põhja-Sakala vallas Vastemõisa külas asuva Töökoja tee nr 8700169 avalikuks kasutamiseks Kaasiku tee 5 (katastritunnus 87001:002:0146)
kinnistul (PARI ID 472144 punasega piiritletud ala) 
https://pari.kataster.ee/magic-link/784f42b9-53c2-43ef-b3d4-14293770c5e2

2. Sundvaldus seatakse tee avalikuks kasutamiseks järgmistel tingimustel:
2.1. sundvalduse seadmise eest kinnisasja omanikule tasu ei maksta; 
2.2. teehoiu tagamiseks on sundvalduse ala arvestatud koos teekaitsevööndiga, mille eest maamaksuseaduse (§ 4 lg 1 p 7) kohaselt maamaksu ei määrata;
2.3. teed võib kasutada avalikult kasutatava teena ööpäevaringselt nii sõidukiga kui ka jalgsi, järgides õigusaktides sätestatud piiranguid.
2.4. Põhja-Sakala vald kohustub:
2.4.1. korraldama sundvalduse ala liiklust, sh tee nõuetekohast hooldust ja korrashoidu ning kasutama sundvalduse ala heaperemehelikult ja vastavalt selle otstarbele;
2.4.2. hoiduma igasugusest tegevusest, mis takistab tee sihipärast kasutamist;
2.4.3. tagama oma kulul sundvalduse ala korrashoiu, hooldamise, läbitavuse ja lumetõrje;
2.4.4. tagama tee kaitsevööndi seisukorra nõuetele vastavuse;
2.4.5. juhul kui sundvalduse ala ulatuses ei ole sätestatud maamaksu vabastust, on kinnisasja omanikul õigus nõuda sundvalduse teostajalt maamaksu tasumist proportsionaalselt sundvalduse alaga.

3. Sundvalduse seadmisega lähevad Põhja-Sakala vallale üle kõik tee omaniku kohustused, õigused ja vastutus, sealhulgas õigus teed kasutada, remontida ja hooldada, paigaldada teele liikluskorraldusvahendeid ning püstitada liiklusohutuse tagamiseks vajalikke rajatisi.

4. Kinnisasja omanik võib anda sundvalduse alale muid kasutusõigusi, mis ei takista sundvalduse teostamist.

5. Põhja-Sakala Vallavalitsuse teedespetsialistil esitada seitsme päeva jooksul korralduse jõustumise päevast arvates maakatastri pidajale Piiratud Asjaõiguste Ruumiandmete Infosüsteemis (PARI) sundvalduse seadmise otsus ja sundvalduse ruumilise ulatuse andmed.

6. Korraldusega mittenõustumisel võib esitada vaide Põhja-Sakala Vallavalitsusele (aadressil pohja-sakala@pohja-sakala.ee või Lembitu pst 42, Suure-Jaani linn, 71502 Põhja-Sakala vald, Viljandi maakond) või kaebuse Tartu Halduskohtule (aadressil trthktartu.menetlus@kohus.ee või Kalevi 1 ,51010 Tartu linn) 30 päeva jooksul korraldusest teadasaamisest arvates.

7. Korraldus jõustub teatavakstegemisest.

allkirjastatud digitaalselt					allkirjastatud digitaalselt 
Karel Tölp							Veronika Ling
vallavanem							vallasekretär

Saata: kinnistuomanik, planeeringuspetsialist, teedespetsialist, maaspetsialist, Transpordiamet (Angela.Reinas@transpordiamet.ee)